ผจญภัยครอบครัวจอมเพี้ยน ฝ่าโลกอนาคต

| ผจญภัยครอบครัวจอมเพี้ยน ฝ่าโลกอนาคต |
| --- | --- |
ใบปิดภาพยนตร์
กำกับ: สตีเฟน แอนเดอร์สัน
บทภาพยนตร์:   จอน เบิร์นสไตน์  มิเชล สปิตซ์  ดอน ฮอลล์  นาทาน เกรโน  ออเรียน เรดสัน  โจ มาเทโอ  สตีเฟน แอนเดอร์สัน 
สร้างจาก: อะเดย์วิทวิลเบอร์ รอบินสัน โดย วิลเลียม จอยซ์
อำนวยการสร้าง: โดโรที แมกคิม
นักแสดงนำ:   แดเนียล แฮนเซน  จอร์แดน ฟราย  เวสลีย์ ซิงเกอร์แมน  แองเจลา บาสเซตต์  ทอม เซลเลก  ฮาร์แลนด์ วิลเลียมส์  ลอรี เมตคาล์ฟ  นิโคล ซัลลิแวน  อดัม เวสต์  อีทาน แซนด์เลอร์  ทอม เคนนี  สตีเฟน แอนเดอร์สัน 
ตัดต่อ: เอลเลน เคเนเชีย
ดนตรีประกอบ: แดนนี เอลฟ์แมน
บริษัทผู้สร้าง: วอลต์ดิสนีย์แอนิเมชันสตูดิโอส์ 
ผู้จัดจำหน่าย: บวยนาวิสตาพิกเชอส์ดิสนทริบิวชัน
วันฉาย:   25 มีนาคม ค.ศ. 2007 (2007-03-25) (โรงละครแอลแคปิตัน)  30 มีนาคม ค.ศ. 2007 (2007-03-30) (สหรัฐ)  19 เมษายน ค.ศ. 2007 (2007-04-19) (ไทย) 
ความยาว: 95 นาที
ประเทศ: สหรัฐ
ภาษา: อังกฤษ
ทุนสร้าง: 150 ล้านดอลลาร์สหรัฐ
ทำเงิน: 170.5 ล้านดอลลาร์สหรัฐ
ผจญภัยครอบครัวจอมเพี้ยน ฝ่าโลกอนาคต (อังกฤษ: Meet the Robinsons) เป็นภาพยนตร์แอนิเมชันอเมริกันแนวตลก-ดรามาและนิยายวิทยาศาสตร์ ฉายเมื่อ ค.ศ. 2007 สร้างโดย วอลต์ดิสนีย์แอนิเมชันสตูดิโอส์ และจัดจำหน่ายโดย วอลต์ดิสนีย์พิกเชอส์ ภาพยนตร์กำกับโดย สตีเฟน เจ. แอนเดอร์สัน (เป็นการกำกับภาพยนตร์เรื่องแรกของเขา) อำนวยการสร้างโดย โดโรที แมกคิม จากบทภาพยนตร์โดย แอนเดอร์สันที่เขียนร่วมกันกับ ดอน ฮอลล์, นาทาน เกรโน, โจ มาเทโอ, จอน เบิร์นสไตน์, มิเชล สปิตซ์และออเรียน เรดสัน โดยดัดแปลงบางส่วนจากหนังสือเด็ก อะเดย์วิทวิลเบอร์ รอบินสัน โดย วิลเลียม จอยซ์ เมื่อ ค.ศ. 1990 ให้เสียงตัวละครโดย แดเนียล แฮนเซนและจอร์แดน ฟราย, เวสลีย์ ซิงเกอร์แมน, แองเจลา บาสเซตต์, ทอม เซลเลก, ฮาร์แลนด์ วิลเลียมส์, ลอรี เมตคาล์ฟ, นิโคล ซัลลิแวน, อดัม เวสต์, อีทาน แซนด์เลอร์, ทอม เคนนีและแอนเดอร์สัน ภาพยนตร์เล่าเรื่องราวของ ลูอิส นักประดิษฐ์ซึ่งเป็นเด็กกำพร้าวัย 12 ปี เขาต้องการได้รับเลี้ยงเป็นบุตรบุญธรรมอย่างสิ้นหวัง เขาได้พบกับ วิลเบอร์ รอบินสัน นักเดินทางข้ามเวลาวัยเยาว์ที่พาเขาไปสู่ ค.ศ. 2037 เพื่อเยี่ยมครอบครัวที่แปลกประหลาดของเขา พวกเขาต้องป้องกันไม่ให้ชายลึกลับสวมหมวกเปลี่ยนชะตากรรมและอนาคตของลูอิส
การพัฒนาเริ่มต้นใน ค.ศ. 2002 และเริ่มสร้างใน ค.ศ. 2004 โดยใช้ชื่อชั่วคราวว่า อะเดย์วิทวิลเบอร์ รอบินสัน กำหนดฉายใน ค.ศ. 2006 แอนเดอร์สันพัฒนาความสัมพันธ์ส่วนตัวกับตัวละครหลัก ลูอิส เพราะตัวเขาเองเติบโตขึ้นมาเป็นเด็กกำพร้าและได้รับการรับเลี้ยงบุตรบุญธรรมในเวลาต่อมา แต่เดิมดิสนีย์วางแผนที่จะใช้สไตล์ของจอยซ์ ก่อนที่จะมีการตัดสินใจปรับปรุงสไตล์นี้เล็กน้อย เนื่องจากเขามีส่วนร่วมในภาพยนตร์ โรบอทส์ ของ บลูสกาย สตูดิโอส์ ทีมงานแอนิเมชันมีความท้าทายในการสร้างแอนิเมชันซีจีมนุษย์ โดยได้รับแรงบัลดาลใจจาก รวมเหล่ายอดคนพิทักษ์โลก ของ พิกซาร์ ในขณะที่แรงบันดาลใจสำหรับภาพยนตร์เรื่องนี้มาจากแอนิเมชันคลาสสิกของดิสนีย์ เช่น อลิซท่องแดนมหัศจรรย์, ซินเดอเรลล่า และ ปีเตอร์ แพน เช่นเดียวกับการ์ตูนของวอร์เนอร์บราเธอส์ เพื่อจับภาพสุนทรียศาสตร์ของทศวรรษ 1950 การเข้าซื้อกิจการพิกซาร์ของดิสนีย์เมื่อต้น ค.ศ. 2006 ทำให้ภาพยนตร์เกือบร้อยละ 60 รวมถึงตัวร้ายและตอนจบถูกทิ้งและทำใหม่ แดนนี เอลฟ์แมน เป็นผู้แต่งดนตรีประกอบภาพยนตร์ ในขณะที่ศิลปินเช่น รูฟัส เวนไรต์, ร็อบ ทอมัส, ดิออล-อเมริกันรีเจกส์และเดย์ไมต์บีไจแอนต์ส มีส่วนร่วมในเพลงประกอบภาพยนตร์
ผจญภัยครอบครัวจอมเพี้ยน ฝ่าโลกอนาคต ฉายรอบปฐมทัศน์ที่โรงละครแอลแคปิตันในลอสแอนเจลิสเมื่อวันที่ 25 มีนาคม ค.ศ. 2007 ฉายในสหรัฐเมื่อวันที่ 30 มีนาคมในระบบปกติและดิสนีย์ดิจิทัล 3-ดี และฉายในไทยวันที่ 19 เมษายน ภาพยนตร์ได้รับการตอบรับที่ดีจากนักวิจารณ์ โดยชมในส่วนของแอนิเมชันและเรื่องราว แต่ภาพยนตร์ล้มเหลวจากการทำเงินในบ็อกซ์ออฟฟิศ โดยทำเงิน 170.5 ล้านดอลลาร์สหรัฐ จากทุนสร้าง 150 ล้านดอลลาร์สหรัฐ